Document ID: 32004D0069

Odločba Komisije
z dne 22. decembra 2003
o sprejetju seznama območij, pomembnih za Skupnost, za alpsko biogeografsko regijo na podlagi Direktive Sveta 92/43/EGS
(notificirano pod dokumentarno številko C(2003) 4957)
(2004/69/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst [1] ter zlasti tretjega pododstavka člena 4(2) Direktive,
ob upoštevanju naslednjega:
(1) Alpska biogeografska regija iz člena 1(c)(iii) Direktive 92/43/EGS zajema Alpe na ozemlju Skupnosti (Avstrija, Italija, Nemčija, Francija), Pireneje (Francija in Španija), Apenine (Italija) in severno fenoskandijsko gorovje (Švedska in Finska), kot je podrobno določeno na biogeografski karti, ki jo je 23. oktobra 2000 odobril Odbor za habitate, ustanovljen s členom 20 Direktive.
(2) Za to regijo so seznam območij, predlaganih kot območja, pomembna za Skupnost v smislu člena 1 Direktive 92/43/EGS, Komisiji skladno s členom 4(1) navedene direktive posredovale Avstrija 24. oktobra 2003, Italija 11. septembra 2003, Nemčija 7. novembra 2003, Francija 23. oktobra 2003, Španija 7. marca 2002 in 9. julija 2002, Finska 9. septembra 2002 in Švedska 3. julija 2002.
(3) Seznamom predlaganih območij so bile priložene informacije o vsakem območju, podane v obliki, določeni z Odločbo Komisije 97/266/ES z dne 18. decembra 1996 o obliki informacij za predlagana območja Natura 2000 [2].
(4) Med te informacije sodijo najnovejša in dokončna karta območja, ki jo pošlje zadevna država članica, ime območja, njegova lega in obseg ter podatki, pridobljeni po merilih iz Priloge III k Direktivi 92/43/EGS.
(5) Na podlagi osnutka seznama, ki ga sestavi Komisija v soglasju z vsako zadevno državo članico in v katerem so opredeljena tudi območja s prednostnimi naravnimi habitatnimi tipi ali prednostnimi vrstami, je treba sprejeti seznam območij, ki so izbrana kot območja, pomembna za Skupnost.
(6) Poznavanje obstoja in razporeditve naravnih habitatnih tipov in vrst se neprestano razvija, tudi zaradi nadzora, ki se izvaja skladno s členom 11, tako da so bili pri vrednotenju in izboru območij na ravni EU uporabljeni najboljši trenutno dostopne informacije.
(7) Skladno z ustaljeno sodno prakso Sodišča Evropskih skupnosti, "da izdela osnutek seznama območij, pomembnih za Skupnost, ki lahko vodi k vzpostavitvi skladnega evropskega ekološkega omrežja posebnih območij za ohranitev, mora imeti Komisija na razpolago izčrpen seznam območij, ki imajo na nacionalni ravni ekološki interes, pomemben z vidika cilja direktive o ohranjanju naravnih habitatov ter prosto živečih živalskih in rastlinskih vrst. Le tako je mogoče uresničiti cilj iz prvega pododstavka člena 3(1) Direktive 92/43/EGS, ohranjanja ali obnavljanja ugodnega ohranitvenega stanja naravnih habitatnih tipov in habitatov vrst na njihovem naravnem območju razširjenosti, ki lahko sega preko ene ali več meja znotraj Skupnosti".
(8) Glede na to, da na podlagi razpoložljivih informacij in skupnih ocen, narejenih v okviru biogeografskih seminarjev, ki jih je pripravil Evropski tematski center za varstvo narave in biotsko raznovrstnost, in dvostranskih srečanj z državami članicami, nekatere države članice niso predlagale dovolj območij, da bi zadovoljile zahtevam iz Direktive 92/43/EGS za določene habitatne tipe in vrste. Tako se pri vrstah in habitatnih tipih, navedenih v Prilogi 2 k tej odločbi, ne da trditi, da je omrežje popolno. Ob upoštevanju zamude pri prejemu informacij in doseganju dogovora z državami članicami Komisija meni, da je treba sprejeti seznam območij, ki šteje kot začetni in ki ga bo treba izpopolniti skladno z določbami člena 4 Direktive 92/43/EGS za habitatne tipe in vrste, navedene v Prilogi 2 k tej odločbi, za katere navedene države članice niso predlagale dovolj območij skladno z zahtevami Direktive 92/43/EGS.
(9) Ukrepi, predvideni s to odločbo, so v skladu z mnenjem odbora, ustanovljenega po členu 20 Direktive 92/43/EGS -
SPREJELA NASLEDNJO ODLOČBO:
Člen 1
Seznam v Prilogi I k tej odločbi predstavlja začetni seznam območij, pomembnih za Skupnost, za alpsko biogeografsko regijo, skladno s tretjim pododstavkom člena 4(2) Direktive 92/43/EGS.
Ta seznam se dopolnjuje glede na nadaljnje predloge držav članic skladno s členom 4 Direktive 92/43/EGS za določene habitatne tipe in vrste, navedene v Prilogi II k tej odločbi.
Člen 2
Ta odločba je naslovljena na države članice.
V Bruslju, 22. decembra 2003

Labels: 19
20